HÍREK, GONDOLATOK

MEGKÉRDŐJELEZETT TISZTELETADÁS 
A SZENT KORONA ELŐTT
Május 29-én megszűnt a Szent Korona folyamatos díszelgő őrzése a Parlamentben. A jövőben, mint hírlik,  csak protokoll alkalmakkor állnak díszőrök a Szent Korona mellett. Az Országház kupolatermében szerdán már csak civilben sétáltak a Köztársasági őrezred emberei - az eddigi szokásnak megfelelően ketten – a Koronát ezen s napon is nagy számban fölkereső állampolgárok között. 
A Magyar Szent Koronát természetesen továbbra is tisztelhetjük, mint nemzetünk jelképét. Arra is buzdítunk, hogy minél többen látogassák, hiszen ez a valódi tiszteletadás.
Akik az új kormány szája íze szerint feleslegesnek tartották a díszőrséget, ország-világnak megmutatták: mennyire hazug és hamis dolog volt a Medgyessy kormányt a “Nemzeti Közép Kormányának” nevezni. Lehet, hogy még a “micisapkázás” is visszajön? 
Május 30-án megszületett a polgári oldal első sikere: Szili Katalin Dávid Ibolya felvetésére „malőrnek” nevezte a rendelkezést, és kijelentett, hogy továbbra is megmarad a díszőrség.

SIETŐS HATÁROZATOK: 
FÉLNEK, HOGY NINCS SOK IDEJÜK?
Az kormány még nem ülésezett. Ám kormányhatározat már van: menesztették az ÁPV Rt. teljes vezérkarát. Igaz, az elnök kinevezéséhez parlamenti meghallgatás kell. A régi elnök-menesztéssel azonban ezt sem várták meg. Mindez teljesen törvényes, mondta a kormányszóvivő. Lehet. Csak azt nem értjük, hogy miként született meg a kormányhatározat, ha nem volt kormányülés? Mi végre a nagy sietség? Talán tudják: nem lehet hosszú távra berendezkedniük? Ha kapkodnak, biztos nem…

LEHETNE NÉHÁNY MILLIÓVAL KEVESEBB?
Annak idején Horn Gyula kijelentette, nem kíván a miniszterelnöki rezidenciába költözni. A házat, amely Antall József szolgálati lakás volt, sokáig nem is vette igénybe. Átépítették. Orbán Viktor a köztársasági elnök mellett lévő a kormányzati vendégházba költözött, a védelmi költségek  így csökkentek, hiszen a három védendő közjogi méltóság, (a fentiek mellett a ház elnöke) egymás közelében, egy telepen belül lakott.
Medgyessy új megoldást talált ki. A szegénységbarát bankár a “villák proletárjaihoz” tartozik. Megszokott kényelmét nem adja fel, inkább megszavaztatta az illetékes bizottság kormánypárti tagjaival, hogy a magánvillájának őrzéséhez szükséges átalakításokat mintegy százmilliós értékben, közbeszerzés nélkül végezhessék el.  
Íme Medgyessy, aki “nem uralkodni, hanem szolgálni akar”. 
Az Magyar Televízió riportban számolt be a fentiekről. Mendreczky Károly elnök véleménye szerint a riport nem felelt meg a közszolgálati televízió híradójától elvárható tudósítások szakmai kritériumainak. Demagóg, erőltetett és manipulatív volt, mert egy kórház gondjainak fényében értékelte a Medgyessy villára költendő közpénzeket. Az elnök írásbeli figyelmeztetésben részesítette a Híradó vezetőit. 
De mérjünk egyenlő mértékkel. Minősítsük demagógnak, erőltetettnek és manipulatívnak az MSZP programját, amely szerint az Országimázs Központot megszűntetik és a felszabaduló pénzt gyermekélelmezésre fordítják. 
(A témáról lásd még hirdetésünket a 8. oldalon.)
MUNKÁS, FIZESS!
Azt hirdették sokan az MSZP oldaláról, hogy most a  szociáldemokrácia győzött Magyarországon. Ha ez igaz lenne, akkor az MSZP immár megszabadult volna pártállami terheitől és a nyugat-európai szociáldemokrácia politikáját folytatná.
Az MSZP annyiban szabadult meg a pártállami emlékektől, hogy eszébe sem jut a tervgazdálkodás. De aligha lehet Medgyessy Péter azon kijelentését szociáldemokratának értelmezni, amely szerint eltörlik az osztalékok utáni adókat. Az új kormány tervei szerint, ha valaki kétkezi munkával keresi meg a kenyerét, tetemes adót fizet. Ha jelentős tőke halmozódott fel a kezén, s azon részvényeket vásárol, azok hozama jövedelme adómentes lesz. Kereszténydemokrata szemmel ez helytelen, hiszen mélységesen igazságtalan. Azoknak csökkentik az adóterheit, akik amúgy is tehetősek. Ha megkülönböztetjük az egyik jövedelmet a másiktól, akkor inkább a munkajövedelmeket kellene kevésbé adóztatni. A miniszterelnök tervei szerint a tőkéből élők terheit a munkából élők kárára csökkentik, még akkor is, ha esetleg a munkajövedelmek adóterhe is csökken valamelyest. Az emberben óhatatlanul felmerül a kérdés: Medgyessy volt bankár úr személyes érdekei befolyásolták-e Medgyessy miniszterelnök elgondolásait? Figyeljük meg: ők kiabálták folyton, hogy a polgári kormány a gazdagoknak kedvez. Ne feledjük: a helyzet bibliai. Más szemében észreveszik a szálkát, de a magukéban nem a gerendát…

AZ UNIO ÉRTED VAN, 
TÉGED SZOLGÁL
HA KÉRDEZED, VÁLASZOL!
TELEFONÜZENET: 06 1 3227528